**Obrazloženje uz Prijedlog uredbe o središnjem informacijsko-tehnološkom sustavu elektroničke naplate upravnih pristojbi**

Sukladno članku 14. Zakona o upravnim pristojbama, sustav e-Pristojbe je središnji informacijsko-tehnološki sustav elektroničke naplate koji vodi Financijska agencija, a koji se uređuje uredbom kao posebnim propisom. Uredbom se uređuju način rada sustava e-Pristojbe, način plaćanja kroz taj sustav te početak njegove primjene, pri čemu otvaranje mogućnosti plaćanja upravnih pristojbi elektroničkim putem osigurava provedbu pravne stečevine Europske unije.

Uz platforme e-Građani i e-Poslovanje, a radi pojednostavljenja i digitaliziranja uvjeta poslovanja i ostvarenja pristupa uslugama javnopravnih tijela u Republici Hrvatskoj, potrebno je urediti sustav elektroničkog plaćanja upravnih pristojbi odnosno naknada uspostavom sustava e-Pristojbe, neovisno o iznosu istih.

Uspostavom sustava e-Pristojbe povećava se dostupnost javnih usluga, pospješuje komunikacija javnopravnih tijela s građanima i poslovnim subjektima te uspostavlja elektronička naplata pristojbi na temelju generiranih podataka za plaćanje iz sustava, uz vođenje jedinstvene evidencija plaćanja.

Prijedlog uredbe uređuje elektronički način plaćanja pristojbi i/ili naknada kartičnim plaćanjem putem EFT POS uređaja, m-bankarstvom, internet bankarstvom i sl. Primjena uredbe, odnosno dinamika uključivanja javnopravnih tijela i njihovih usluga u sustav e- Pristojbe ovisi o ispunjenju tehničkih i drugih pretpostavki za njihovo povezivanje sa sustavom.

S obzirom da se projektne aktivnosti Ministarstva uprave i Financijske agencije, kao partnera u projektu uspostave sustava e-Pristojbe, financiraju iz Europskog socijalnog fonda a kako bi se projektne aktivnosti mogle izvoditi planiranom dinamikom, smatramo da u ovom slučaju postoje opravdani razloga za provođenje savjetovanja sa zainteresiranom javnošću u trajanju od 15 dana.